Steen Gade (SF), 2006-11-15:
Tak til ministeren.
Der var mange tal i svaret, og jeg vil i hvert fald starte med at konstatere, at ministerens konklusion på, at vi er et åbent samfund, så vidt jeg kunne høre det, gik på, at vi mere markant end tidligere har lukket nogle ude, hindret en række danskere i at kunne blive gift med dem, de gerne vil giftes med; både etniske danskere og ikkeetniske danskere, hvad vi nu kan kalde dem.
Men på den anden side har vi altså fået flere studerende og arbejdstagere.
Jeg vil godt sige noget om at blande de to ting sammen.
Ministeren må selvfølgelig gerne gøre det, men jeg mener ikke, at de to ting hænger sammen, for
tænk sig, om vi ikke havde haft flere studerende i en situation, hvor verden bliver mere og mere global, så havde vi i hvert fald først været på vej ned i anden og tredje rang.
Og tænk, om vi ikke havde flere arbejdstagere i en situation, hvor vi skriger på kvalificeret arbejdskraft?
Så det kan egentlig ikke bruges.
Det billede, der er tegnet af Danmark udadtil, er, at vi på grund af de regler er et ganske lukket samfund.
Så var der ting, som ministeren ikke kom ind på, og hvor ministeren ikke havde nogen tal.
Det drejede sig f.eks. om sådan nogle ting, som vi andre er meget interesserede i at vide: Hvor mange tvangsægteskaber er flyttet til Malmø?
Eller arrangerede ægteskaber?
Hvor meget hustruvold er flyttet til Malmø.
Jeg har et par citater med.
Det ene er fra LOKK-sekretariatsleder Anne Mau, der siger: Vi har sendt aben videre.
Jeg er ikke spor forbavset over, at de svenske myndigheder nu påpeger, at der er problemer.
Mange ægteskaber, hvor parterne ikke kender hinanden, er endt voldeligt i Danmark, og det er logisk, at problemerne også opstår i Sverige.
Vi ved jo, at mange flyttede derover for at omgå 24-års-reglen.
Og Dannerhusets chef siger det samme.
Det her er fra Berlingske Tidendes store reportage om netop tvangsægteskaber.
Det, der antydes her, er, at vi har flyttet problemerne med tvangsægteskaber til Sverige, og at vi dermed også er i en situation, hvor vi gør mindre for at bekæmpe tvangsægteskaber, end vi faktisk ellers kunne gøre og ville gøre, fordi de forsvinder ud af hænderne på os.
Det synes vi er dårligt.
Jeg synes faktisk, at den danske regerings indsats med hensyn til at bekæmpe tvangsægteskaber burde gøres meget skarpere.
Men jeg tror ikke på de metoder, man har valgt.
Det er egentlig det, vi diskuterer her, at vi i stedet for har brug for en lang række andre metoder.
Det andet, ministeren ikke nævnte, er de danskere, der er fuldstændig uforstående over for, at de må bo uden for landets grænser, men gerne arbejde her i landet.
Tv-dokumentaren »Forbudt kærlighed« illustrerede det.
Der var en dansker, som måtte bosætte sig i Flensborg, arbejde på Lindø og med stolthed viste sin lejlighed frem i tv, for han var så stolt over sine danske møbler og alt, han havde købt i Danmark.
Så han var pæredansk, men han måtte bare ikke bo i Danmark.
Den slags urimeligheder kom ministeren ikke ind på.
Selv om ministeren har mange tal, synes jeg, at der er et element af selvvalgt uvidenhed over fremstillingen.
For hvis vi skal have et ordentligt billede, må vi have et billede hele vejen rundt.
Vi må have et billede af, hvad der sker i Sverige og Tyskland i forhold til de her problemer.
Vi må også have dem belyst mere grundigt, end ministeren lægger op til.
Jeg vil godt sige på egne vegne her, at det da kan være, at der kommer tal, som måske kan bruges imod vores argumenter, men så lad dem komme frem i en samlet og grundig undersøgelse.
Det, jeg synes er vigtigt, er, at vi kommer videre i den her diskussion, så vi også kan få en bedre diskussion i offentligheden blandt mennesker, der diskuterer det her.
Men det sker altså ikke ved det svar, som ministeren giver.
Det sker ved, at vi laver en grundig undersøgelse, som vi så kan starte diskussionen på baggrund af.
Jeg skal derfor på vegne af SF, Det Radikale Venstre og Enhedslisten fremsætte følgende: Forslag til vedtagelse
»Folketinget opfordrer regeringen til at iværksætte en grundig undersøgelse, der skal belyse samtlige konsekvenser af lovgivningen om familiesammenføring for at sikre et grundigere grundlag for den danske politik på familiesammenføringsområdet.
Undersøgelsen skal foretages af et uafhængigt organ og færdiggøres inden næste folketingsår.«